
	Νέες εντάξεις πράξεων 12,21 εκ € στο Ε.Π. «Ψηφιακή Σύγκλιση» για δράσεις του Υπουργείου Οικονομικών και νέα Πρόσκληση για δημιουργία Δημόσιων Κέντρων Δεδομένων


Τέσσερις νέες εντάξεις πράξεων, συνολικού προϋπολογισμού 12,21 εκ € στο Επιχειρησιακό Πρόγραμμα «Ψηφιακή Σύγκλιση»  ανακοινώνει η Ειδική Γραμματεία Ψηφιακού Σχεδιασμού του Υπουργείου Οικονομίας, Ανταγωνιστικότητας και Ναυτιλίας, για δράσεις του Υπουργείου Οικονομικών, καθώς και την έκδοση της Πρόσκλησης 23, προϋπολογισμού 25 εκ € για τη δημιουργία Δημόσιων Κέντρων Δεδομένων.
Είκοσι μόλις μέρες μετά τη λήξη της προθεσμίας υποβολής προτάσεων στην Πρόσκληση 12 του Ε.Π. «Ψηφιακή Σύγκλιση», ολοκληρώθηκε η ένταξη τεσσάρων σημαντικών πράξεων για την υλοποίηση παρεμβάσεων από τη Γενική Γραμματεία Πληροφοριακών Συστημάτων με την αξιοποίηση Τεχνολογιών Πληροφορικής και Επικοινωνιών. Οι εν λόγω παρεμβάσεις αποσκοπούν στην αναβάθμιση των παρεχόμενων υπηρεσιών από το Υπουργείο Οικονομικών προς το σύνολο των πολιτών. 
Συγκεκριμένα, τα τέσσερα έργα, συνολικού προϋπολογισμού 12,21 εκ € που εντάχθηκαν ήδη και πρόκειται να προκηρυχθούν εντός τους προσεχούς τριμήνου, αφορούν: 
· την παροχή ψηφιακών υπηρεσιών για την Ενιαία Μισθοδοσία (Ενιαία Αρχή Πληρωμής), έργο ιδιαίτερης βαρύτητας μετά και την ολοκλήρωση της απογραφής των Δημοσίων Υπαλλήλων

· πολυκαναλικές υπηρεσίες προς τους πολίτες και τις επιχειρήσεις, με στόχο την επιτάχυνση και απλοποίηση των διαδικασιών συναλλαγής με το Υπουργείο Οικονομικών
·  ψηφιακές υπηρεσίες Δημόσιας Περιουσίας και Εθνικών Κληροδοτημάτων

·  τη δημιουργία περιβάλλοντος διαλειτουργικότητας στη Γενική Γραμματεία Πληροφοριακών Συστημάτων για την υλοποίηση ψηφιακών υπηρεσιών προς το Δημόσιο και τις επιχειρήσεις.
Η Ειδική Γραμματεία Ψηφιακού Σχεδιασμού, συνεπής στις δεσμεύσεις της για ουσιαστική και άμεση συμβολή στην προσπάθεια δημοσιονομικού εξορθολογισμού της χώρας και σε στενή συνεργασία με τη Γενική Γραμματεία Πληροφοριακών Συστημάτων, αποδεικνύει ότι οι στοχευμένες, στρατηγικές παρεμβάσεις για την αξιοποίηση σύγχρονων ψηφιακών υπηρεσιών μπορούν τάχιστα να επιτύχουν αποτελέσματα με ιδιαίτερη αξία για τη βελτίωση της ποιότητας ζωής όλων και την εδραίωση μιας σχέσης εμπιστοσύνης μεταξύ πολιτών και κράτους.
Στην ίδια κατεύθυνση και στο πλαίσιο της συνολικής στρατηγικής για εκσυγχρονισμό της Δημόσιας Διοίκησης εντάσσεται και η Πρόσκληση 23 του Ε.Π. «Ψηφιακή Σύγκλιση»  για τη δημιουργία Δημόσιων Κέντρων Δεδομένων (Data Centers), προκειμένου να αναπτυχθούν υποδομές που θα καλύπτουν τις ανάγκες της ευρύτερης Δημόσιας Διοίκησης για παροχές ψηφιακών υπηρεσιών. 
Περισσότερες πληροφορίες για τη νέα πρόσκληση βρίσκονται διαθέσιμες στην ηλεκτρονική διεύθυνση www.infosoc.gr. 

